**ชื่องานวิจัย** ภาพสะท้อนการจัดการเรียนการสอนออนไลน์์ในสถานการณ์การแพร่ระบาด ของโรคติดเชื้อไวรัสโคโรนา 2019 (COVID-19) ของนักศึกษา คณะมนุษยศาสตร์และสังคมศาสตร์ มหาวิทยาลัยราชภัฎเพชรบูรณ์

**ผู้วิจัย** ยศวดี นิรารมย์

**สาขาวิชา** พัฒนาสังคม

มหาวิทยาลัยราชภัฎเพชรบูรณ์ **ปีที่เสร็จวิจัย** 2566

**บทคัดย่อ**

งานวิจัยเรื่องภาพสะท้อนการจัดการเรียนการสอนออนไลน์ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฎเพชรบูรณ์ มีวัตถุประสงค์ของการวิจัยเพื่อศึกษาสภาพการจัดการเรียนการสอนแบบออนไลน์ และเพื่อศึกษาความคิดเห็นของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฎเพชรบูรณ์ต่อการจัดการเรียนการสอนแบบออนไลน์ โดยใช้ระเบียบวิธีวิจัยเชิงคุณภาพและเก็บข้อมูลด้วยวิธีการสัมภาษณ์แบบเจาะลึกกับ นักศึกษาที่กำลังศึกษาอยู่ในคณะมนุษยศาสตร์และสังคมศาสตร์ มหาวิทยาลัยราชภัฎเพชรบูรณ์ จำนวน 20 คน

ผลการศึกษาพบประเด็นสำคัญ ดังนี้ หนึ่ง ปัจจัยที่เป็นอุปสรรคในการเรียนออนไลน์จากอาจารย์ผู้สอน ได้แก่ รูปแบบการสอนของอาจารย์, ไม่มีสื่อการสอน เอกสารประกอบการสอน คลิปวีดีโอ, อุปกรณ์การสอนและสัญญาณอินเตอร์เน็ต, นัดสอนชดเชยในเวลาที่นักศึกษาไม่สะดวกเรียน, อาจารย์ที่มีอายุไม่ถนัดใช้เทคโนโลยี สอง ปัจจัยที่เป็นอุปสรรคต่อการเรียนออนไลน์จากนักศึกษา ได้แก่ ปัจจัยด้านสภาพแวดล้อมที่, ปัจจัยด้านอุปกรณ์การเรียนออนไลน์, ปัจจัยด้านสัญญาณอินเตอร์เน็ต, ปัจจัยด้านครอบครัว และปัจจัยจากตัวนักศึกษาที่ไม่มีความรับผิดชอบ สาม ข้อดีและข้อเสียของการเรียนออนไลน์ พบว่า ข้อดีของการเรียนออนไลน์ ได้แก่ ลดความเสี่ยงจากการติดโรคโควิด19, สะดวกสบายในการเรียน, ประหยัดค่าใช้จ่าย และได้เรียนรู้การใช้แอพพลิเคชั่นต่างๆ ส่วนข้อเสียของการเรียนออนไลน์ ได้แก่ เรียนไม่เข้าใจเหมือนการเรียนในห้องเรียนปกติ, ขาดประสบการณ์การใช้ชีวิตในรั้วมหาวิทยาลัย, ขาดการมีปฎิสัมพันธ์ระหว่างอาจารย์และนักศึกษา, ปัญหาในการสอบออนไลน์, นักศึกษาขาดความรับผิดชอบต่อตนเอง

คำสำคัญ : การเรียนการสอนออนไลน์, โรคติดเชื้อไวรัสโคโรนา, สภาพการจัดการเรียนการสอน